Tre nederlag på stribe - senest til bundholdene Lyngby og HB Køge - gjorde udslaget for ledelsen i OB, der mandag valgte at fyre træner Henrik Clausen.

Sportsdirektør Poul Hansen overtager trænerjobbet fra Henrik Clausen for resten af sæsonen, og al snak om at nå op i toppen af tabellen og dermed sikre adgang til europæisk fodbold i næste sæson er pakket sammen.

- Vi har erkendt, at det her og nu ikke handler om europæisk kvalifikation. Vi skal først og fremmest finde vores niveau og selvtillid igen, og så ser vi, hvad vi kan opnå undervejs, siger træner- og sportsdirektør Poul Hansen til ob.dk.

- Vores målsætning er ganske enkel. Vi skal tilbage på sejrskurs hurtigst muligt, og vi skal finde tilbage til det høje niveau, som vi leverede på i sæsonens indledning. Hvis det rækker til en placering i den bedste halvdel af Superligaen, er det kun positivt, siger han videre.

Idag er en trist dag. Jeg er ked af Henriks afsked. Han har haft stor betydning for mig. #NuSkalViKiggeFremad OB's Rasmus Falk på Twitter (RasmusFalk9 )

Han har sin første dag som midlertidig cheftræner ved mandagens træning og forude venter kampen mod Brøndby på søndag.

Poul Hansen understreger, at han ikke er den permanente løsning som cheftræner - men blot ser sig selv som en midlertidig løsning.

- Vi vil arbejde målrettet på at finde den rette profil til jobbet. Vi har naturligvis en række kandidater, som vi vil gå i nærmere dialog med i den kommende tid.

Henrik Clausen holder orlov i resten af foråret, mens Thomas Helveg er blevet tilbudt at fortsætte i rollen som assisterende træner.